Danties pūlinys (abscesas) – uždegimas, dažniausiai kylantis dėl netinkamos burnos priežiūros. Nesilaikant kasdienės higienos, burnoje besikaupiantys mikroorganizmai pirmiausiai pažeidžia dantų paviršių, o per šiuos pažeidimus ilgainiui pasiekia dantų šaknis. Pūlinį burnoje taip pat gali sukelti kitos burnos infekcinės ligos, autoimuninės ligos ar nusilpęs organizmo imunitetas.
Apie besiformuojantį pūlinį įspėja pulsuojantis ir tvinkčiojantis skausmas, minkštųjų audinių patinimas, pakilusi temperatūra ir nemalonus skonis burnoje. Negydomas burnos ertmės pūlinys gali tapti rimtų komplikacijų priežastimi, todėl pajutus minėtus simptomus reikia nedelsiant kreiptis į dantų chirurgą.
Danties pūlinys gydomas taikant pūlinio inciziją (atvėrimą) chirurginiu būdu: vietinėje nejautroje burnos chirurgas daro pjūvį ir įveda dreną, kuris pašalinamas sekančią dieną. Tolesnį gydymą atlieka gydytojo paskirti antibiotikai, kuriuos tenka vartoti iki kelių savaičių. Tik tuomet, kai danties pūlinys yra visiškai išgydytas, burnos chirurgas priima sprendimą dėl tolesnės gydymo sekos. Priklausomai nuo situacijos, skiriamas danties šaknų kanalų gydymas ir išsaugomas nuosavas dantis. Jei tokio gydymo prognozė nepalanki, atliekamas danties rovimas.